# Avtale om fleksibel arbeidstid ved Driftsavdelingen, seksjon for Drift og Logistikk

Med utgangspunkt i «Særavtale om fleksibel arbeidstid i staten» gjelder følgende for ansatte ved Driftsavdelingen, seksjon for Drift og logistikk fom mandag 01.01.17:

1. **Kjernetid og ytre arbeidstid**

* Kjernetiden for renholdere, renholdsledere, driftsoperatører, sjåfører og gartnere er fra 07.30-13.00 mandag til fredag hele året. Den ytre arbeidstiden for renholdere, renholdsledere, driftsoperatører, sjåfører og gartnere er fra 06.00-07.30 og 13.00-18:00 mandag til fredag hele året.
* Det kan max arbeides 12 timer pr. dag eller 48 timer pr. uke
* Plusstimer opparbeides innenfor ytre arbeidstid
* For fleksitid utbetales ikke godtgjørelse etter fellesbestemmelsene § 15 i Hovedtariffavtalen

1. **Avregningsperioden**

* Avregningsperioden er 12 mnd og følger kalenderåret, dvs med avregning pr 31.12 hvert år

1. **Tidsoverføring og avspasering av plusstimer**

* Det tillates overført inntil 45 plusstimer eller 10 minustimer til neste avregningsperiode. Tid utover 10 minustimer medfører trekk i lønn. Plusstimer utover 45 blir strøket uten kompensasjon.
* Plusstimer og minustimer skal avvikles i oppsigelsestiden.
* Avvikling av avspaseringstid i avregningsperioden skal godkjennes av arbeidsgiver på forhånd i hvert enkelt tilfelle. Innen 01.november skal arbeidsgiver og arbeidstaker planlegge hvordan opparbeidede plusstimer, som ikke kan overføres, skal kunne avspaseres før avregningsperiodens utløp.
* Hvis en arbeidstaker ønsker å avspasere både hele og halve dager, kan det avspaseres plusstimer tilsvarende i alt 24 hele dager pr. kalenderår.
* Deltidstilsatte kan ta ut antall avspaseringsdager forholdsmessig etter avtalt stillingsprosent.

1. **Overtidsarbeid**

* Dersom en arbeidsgiver pålegger en arbeidstaker å arbeide utover ordinær arbeidstid, er dette overtidsarbeid etter fellesbestemmelsene § 13 i Hovedtariffavtalen. Arbeidstaker kan ikke pålegges å arbeide fleksitid utover ordinær arbeidstid.
* Pålagt overtidsarbeid som etter avtale skal avspaseres og plusstimer i fleksitidsregnskapet, skal holdes adskilt.

1. **Begrensninger i fleksitiden**

* Fleksitidsordningen kan ikke benyttes dersom det er pålagt arbeidsoppgaver som krever tilstedeværelse ut over kjernetiden. Dette må forstås i sammenheng med vilkåret i særavtalen om at den enkelte etats tilgjengelighet for brukerne fortsatt må være like god som før gjennomføringen av fleksitidsordningen. Dette innebærer at morgenmøter og annen planlagt, eller nødvendig, aktivitet (herunder kantine, vask av undervisningsareal, snømåking og brøyting) må ivaretas selv om de skulle falle utenfor kjernetiden.

1. **Varighet**

* Ordningen trer i kraft med virkning fra 01.01.17 og følger deretter gyldigheten for Særavtalen om fleksibel arbeidstid i staten.